मोदी मामले में बोर्ड की अपील पर सुनवाई से हटे जज  
बंबई हाईकोर्ट की खंडपीठ ने ललित मोदी के खिलाफ आरोपों की जांच कर रही अनुशासन समिति की कार्रवाई पर रोक लगाने संबंधी एकल पीठ के आदेश के खिलाफ बीसीसीआई की अपील पर सुनवाई से खुद को अलग कर दिया।
बंबई हाईकोर्ट की खंडपीठ ने ललित मोदी के खिलाफ आरोपों की जांच कर रही अनुशासन समिति की कार्रवाई पर रोक लगाने संबंधी एकल पीठ के आदेश के खिलाफ बीसीसीआई की अपील पर सुनवाई से खुद को अलग कर दिया।  भारतीय क्रिकेट बोर्ड की अपील बुधवार को जब सुनवाई के लिए पेश की गई, तो खंडपीठ के मुख्य न्यायाधीश मोहित शाह ने कहा, मेरे पास नहीं। न्यायमूर्ति शाह ने हालांकि इसका कोई कारण नहीं बताया। यह मसला अब अन्य पीठ के समक्ष रखा जाएगा।  बीसीसीआई की याचिका पर सुनवाई करते हुए 27 दिसंबर को अवकाशकालीन पीठ ने एकल पीठ के आदेश पर रोक लगाने से इनकार कर दिया। एकल पीठ के आदेश ने अनुशासन समिति की कार्रवाई पर 10 जनवरी तक रोक लगा दी थी।  अवकाशकालीन पीठ ने बीसीसीआई से छुट्टियों के बाद नियमित पीठ के समक्ष मामला रखने के लिए कहा था। हाईकोर्ट खुलने के बाद बुधवार को बीसीसीआई ने खंड पीठ के सामने नई याचिका दायर की थी।